Адыгэ Хэку Таймс: Адыгэ Республикэ: Гриппым къыздихьыгъэ узхэм нэбгыри 5 ары­лIыкIыгъ\nАдыгэ Республикэ: Гриппым къыздихьыгъэ узхэм нэбгыри 5 ары­лIыкIыгъ\nАдыгеим и Премьер-министрэ министерствэхэм япащэхэм зэIукIэгъу адыриIагъ\nЗэIукIэгъоу тыгъуасэ щыIагъэм отраслэхэм апашъхьэ ит пшъэрылъхэр зэрагъэцакIэрэм щытегущыIагъэх. Адыгеим и Премьер-министрэу КъумпIыл Мурат гриппымкIэ ыкIи пэтхъу-IутхъумкIэ эпидемиологие Iофхэм язытет шъхьафэу къыщыуцугъ.\nАдыгэ Республикэм псауныгъэр къэухъумэгъэнымкIэ иминистрэу Мэрэтыкъо Рустем къызэриIуагъэмкIэ, гриппыр къямыутэлIэным пае нэбгырэ мини 110-мэ вакцинэ зыхарагъэлъхьагъ, зэкIэ республикэм исхэм япроцент 25-рэ ар мэхъу. Арэу щыт нахь мы­шIэми, зэпахырэ узхэр къямы­гъэутэлIэгъэнхэмкIэ Iофхэр джыдэдэм къэхьылъагъэх. Блэ­кIыгъэ илъэсым джащ фэдэ илъэхъан егъэпшагъэмэ, гриппымрэ пэтхъу-Iутхъумрэ къы­зэутэлIагъэхэм япчъагъэ мыгъэ фэдитIукIэ нахьыб.\nИнфекционнэ сымэджэщым зыщяIэзэхэрэ нэбгырэ 71-мэ вирусэу H1N1-р къахагъэщыгъ, ахэм ащыщэу процент 20-р — кIэлэцIыкIух. Гриппым къыздихьыгъэ узхэм нэбгыри 5 ары­лIыкIыгъ. Вирусэу H1N1-м къыпкъырыкIыгъэ тхьабыл узым зы нэбгырэ илIыкIыгъ. Сыма­джэхэм ядунай ахъожьыныр нахьыбэрэмкIэ къызхэкIырэр игъом медицинэм иIофышIэхэм зызэрафамыгъэзагъэр, яуз зэрэхагъэужъыныхьагъэр ары.\nНэбгырэ 900-м ехъумэ гриппымрэ пэтхъу-Iутхъумрэ къя­утэлIагъэу агъэунэфыгъ. Чэщ-зымафэм IэпыIэгъу псынкIэм икъулыкъу иIофышIэхэр сымэ­джэ 400 фэдизмэ алъэIэсы. НахьыбэрэмкIэ ахэр плъыр-стыр узхэм агъэгумэкIых. Сымаджэ­хэм азыныкъо нахьыбэмэ вакцинэ зыхарагъэлъхьагъэп.\n— КIэлэцIыкIухэр жъугъэу зыхэлэжьэрэ Iофтхьабзэхэр нахь макIэу зэхэщэгъэн фае. Iофым изытет дэй дэд пIон плъэкIыщтэп, ау пэшIорыгъэшъ Iофтхьабзэхэу зэрахьэхэрэр агъэлъэшын фае. Псауныгъэр къэухъумэгъэнымкIэ Министерствэр илъэсым ыкIэхэм адэжь цIыфхэм нахьыбэу вакцинэ зыхарагъэлъхьаным лъыплъэн фае. Джыдэдэм анахь шъхьаIэр цIыфхэм агу амыгъэкIодыныр, Iэзэгъу уцэу ящыкIагъэм фэдиз щыIэмэ зэгъэшIэгъэныр, узхэм язэрарэу къэкIон ылъэ­кIыщтыр нахь макIэ шIыгъэныр ары, — къыIуагъ КъумпIыл Мурат.\nДжащ фэдэу эпидемиологическэ комиссием изэхэсыгъо зэхащэнэу, унашъоу аштагъэхэр муниципальнэ образованиехэмрэ ведомствэхэмрэ япащэхэм алъагъэIэсынэу пшъэрылъ афишIыгъ.